Mynthon

Mynthon on Cloettan omistama pastillimerkki. Sitä on valmistettu 1970-luvulta lähtien. Suomessa Mynthon on myydyin pastillimerkki noin 30 prosentin markkinaosuudellaan: vuodessa sitä myydään noin 22 miljoonaa kappaletta. Nykyisin Mynthoneita myydään Suomen lisäksi myös Baltiassa, Ruotsissa ja Norjassa. Mynthonia pidetään raikkauden ikonina. Pastillia käytetään erityisesti helpottamaan kurkkukipua.

Historia
Mynthon on lanseerattu 1970-luvulla, jolloin sitä valmisti oululainen Merijal. Merijal fuusioitiin Leafiin vuonna 1992. Leaf valmisti pastilleja Turussa, myöhemmin myös Venäjällä Pietarissa. Nykyään valmistuspaikka on Slovakia.

Mynthon oli Leafin kestosuosikki, ja se on Itä-Euroopan johtavia pastillimerkkejä ja Baltiassa markkinajohtaja. Esimerkiksi vuonna 2003 Mynthon oli Venäjällä toiseksi suosituin pastilli. 2000-vuosikymmenen alussa Venäjä oli Leafin tärkein yksittäinen vientimaa ja Mynthon-pastillit olivat sen tärkein vientituote. Vuonna 2008 Mynthon oli Suomen ostetuin pastillimerkki toisen Leafin tuotteen, Sisun, jälkeen. Leafin osuus Suomen pastillimarkkinoista oli tuolloin 70 prosenttia.

Vuonna 2010 Mynthonin osuus kotimaan pastillimarkkinoista oli noin 30 prosenttia.

Maut
Mynthoneita myydään eri makuisina, kuten eukalyptuksen, mentholin, kolan, hedelmien ja marjojen makuisina sokeroituina ja sokeroimattomina pastilleina. 

Vuonna 2022 Mynthon-pastilleista oli myynnissä seuraavat makuversiot: 

Mynthon C Sitruuna-Hunaja, 
Mynthon Eucalyptus Sokton,
Mynthon Extra Väkevä Sokeriton,
Mynthon Mustaherukka Sokton, 

Mynthon Salmiakki-Lakritsi,
Mynthon Viileä Minttu Sokton,
Mynthon Väkevä ja Mynthon Väkevä Sokton,
Mynthon Xylitol EucaMenthol kalsium+B,

Mynthon ZipMint Eucamint,
Mynthon ZipMint Menthol,
Mynthon ZipMint Salmiakki,
Mynthon ZipMint Viileä Greippi,>
Mynthon Zipmint Minttu-Vadelma.

Lisäksi Mynthon-brändillä myytiin purukumeja, joiden maut olivat Aqua Menthol-, Black Menthol + sinkki ja Cool Mint.

Poistuneita tuotteita

Vuonna 2012 Mynthon-pastilleja oli kolmea eri versiota: Original, Kaira ja Spring. 

Vuonna 2016 myydyistä pastilleista markkinoilta on poistunut:
Mynthon Xylitol Menthol ja Mynthon Xylitol Viileä Minttu (31 g) 
Mynthon C Mustaherukka Sokeriton ja Mynthon C Omena Sokeriton, 
Mynthon Extra Väkevä, Mynthon Viileä Minttu, Mynthon Peppermint ja Mynthon Fresh Breath Aqua Menthol

Vuonna 2017 myytiin kolan makuisia Mynthoneita.

Markkinointi
Vuonna 2010 Mynthonin markkinointiviestintä siirtyi Dynamolta Skandaalille.

Helmikuussa 2015 julkaistiin Mynthon-mainosvideo, jossa missi Sara Chafak ehdotteli hississä miehille pusuja piilokamerassa. Mainos sai kielteistä palautetta, videon idea kyseenalaistettiin. Kaksi päivää julkaisun jälkeen Mynthonin Facebook-sivulla kerrottiin, että videon käyttö mainonnassa lopetetaan: "Huumori on taitolaji ja epäonnistuimme välittämään tarkoittamamme viestin".

Toukokuussa 2016 Teflon Brothers -yhtye julkaisi videon, jolla se ilmoitti vaihtavansa nimekseen Mynthon Brothers. Videolla viitattiin Pyhimyksen tapaan haalia itselleen varsin erilaisia projekteja: "Nää on taas näit Pyhin juttui, en mä tiedä, mist se oikein tulee", Heikki Kuula kommentoi. Pyhimys perusteli nimenvaihtoa sillä, että myös rap-artisti Snoop Dogg oli vaihtanut nimensä Snoop Lioniksi ja muusikko Brunosta taas tuli Bruno Mars, ja kummassakin oli "selkeästi takana yhteistyö suklaapatukkabrändien kanssa".

Videolla oli mukana myös Cloettan toimitusjohtaja Ville Perho, jonka kanssa allekirjoitettiin sopimus, jonka mukaan bändi ottaa vastuun brändin markkinoinnista. "Haluamme, että Mynthon puhuttelee jatkossa myös nuorempaa kohderyhmää. Teflon Brothers -yhteistyö on meille uudenlainen keino olla mukana nuoria miehiä kiinnostavissa medioissa", perusteli Cloetta Suomi Oy:n markkinointijohtaja Hanna Korhonen mainosta. Pitkäkestoiseksi suunniteltu yhteistyö Mynthonin kanssa painottuu sosiaaliseen mediaan, erilaisiin sisältöihin ja kesän festivaaleille. Yhteistyö alkoi "Lähiöunelmii"-singlellä, jonka musiikkivideo kuvattiin Los Angelesissa. Kampanjan suunnittelusta ja toteutuksesta vastasi Cloettan lisäksi Universal Music, ToinenPHD ja Bob the Robot.

Lähteet

Aiheesta muualla 
 Mynthon-sivut
 Mynthon Facebookissa
Mynthon Instagramissa
Mynthonin YouTube-kanava
Lähiöunelmii-video

Suomalaiset makeismerkit